Foreldre i Froland fikk feil dødsbudskap
Av STEIN LARSEN, AGDERPOSTEN Ingen kan med sikkerhet si hva som gikk galt da politiet sendte ut presten i Froland med dødsbudskap til feil familie etter en dødsulykke på fylkesvei 152 i Froland kommune lørdag morgen. De var sikre på at det var bilens eier, ekteparet Andersens sønn, som var omkommet i den tragiske bilulykken. Men det var ikke sønnen som kjørte bilen, skriver Agderposten. Sønnen lå hjemme hos seg selv og sov, og forsto ikke noe da han ringte foreldrene lørdag formiddag. Da hadde de trodd han var død i en time.Mamma Elin forteller om sitt livs verste time, da presten dukket opp hos dem på campingtur i Åmli lørdag morgen. – Jeg ble hentet inn til nabohytten der min søster var. Der sto min eldste sønn og en prest. Han fortalte at min ene sønn var forulykket i en ulykke. Det kan ikke beskrives de neste minuttene. Vi gikk så tilbake til vår hytte, der min mann var med noen barnebarn, sier hun. – Ungene ble sendt ut og min mann fikk beskjeden. Det hele var forferdelig. Jeg ringte min sønns kjæreste og andre i familien og fortalte dette. Heldigvis rakk jeg ikke å ringe min gamle mor, legger Andersen til søndag ettermiddag.Med skrekkopplevelsen et døgn unna, tar hun Agderposten, som først med på sitt livs verste time. – Etter 45 minutter reiste presten. Vi ble igjen og forsøkte å tenke rasjonelt. Så ringte min eldste sønns telefon. Han sa det var den døde broren som ringte. Jeg sa det ikke kunne stemme, og at noen måtte ha funnet telefonen hans. Da han tok den hørte han brorens stemme i den andre enden. Han skjønte nok ikke stort for vi hylte og skrek. Lever du, lever du, forteller mammaen. Sønnen, som ikke ønsker å bli navngitt, medgir at han ikke forsto stort da han ringte foreldrene.– Jeg hadde fått en telefon fra en venninne om at det hadde skjedd en ulykke og ringte mamma og dem for å høre om de hadde hørt noe. Isteden ble jeg møtt av hyl og skrik, og spørsmål om jeg levde. Klart jeg gjorde, jeg lå jo hjemme og sov. Noen hadde stjålet bilen min, hevder sønnen. Han ble så fortalt hva foreldrene og broren var utsatt for, og måtte straks ringe sin kjæreste som er i militæret et annet sted i landet. – Hun hadde jo fått beskjed om at jeg var død og var helt knust. Det var en spesiell telefon å ta, sier han. Nå kommer kjæresten hjem for å tilbringe tid med ham og familien etter sjokkopplevelsen. – Det skal bli godt. Det trenger vi alle sammen, sier han.Familien Andersen understreker at de ikke er ute etter å ta noen for feilen som satte hele familien i sjokk. Men de vil gjerne vite hvordan det kunne gå så galt. Sønnen, som i ettertid fikk vite at han kjente den unge mannen som hadde kjørt seg til døde i hans bil, er opptatt at de må få et svar. Samtidig ønsker han så lite oppstuss rundt saken som mulig, av respekt for familien til den som omkom. – Froland er ikke noen stor plass og alle kjenner alle. Jeg vet nå hvem som døde, og synes alt er bare tragisk. Men tragisk er feilen som er begått overfor oss også, og vi vil gjerne vite hva som skjedde, sier han.For familien vil alltid lørdag 2. juli være en spesiell dag. På godt og vondt. – Vi har opplevd det grusomste av det grusomste. Det var en forferdelig time. Jeg unner ingen å oppleve dette. Man kan ikke forestille seg hvordan det er å få en slik melding. Det er fryktelig. Vi er selvsagt glade for at vår sønn ikke var død, men oppi alt dette tenker jeg mye på den familien som fikk meldingen etter oss. Jeg føler virkelig med dem, sier Elin Andersen stille. – For dem er det ikke en sønn som kan ringe og si det hele er en feil, avslutter hun.Sogneprest Tom Martin Berntsen i Grimstad er ikke nådig i sin kritikk av politiet. Det var han som varslet familien i Froland om at sønnen deres var blitt drept i ulykken. Det viste seg senere å være feil. – Jeg har aldri opplevd maken. Jeg ba om skriftlig bekreftelse fra politiet, men fikk det aldri. Isteden ringte jeg dem opp fire-fem ganger for å få dette bekreftet. Jeg tror rett og slett de tok en logisk slutning, som det var en mikroskopisk sjans for at var feil. Også var den feil, sier presten irritert. Han har flere ganger vært i kontakt med familien og beklaget. – Jeg ble ansiktet i dette og må bare beklage. Dette er dårlig arbeid av politiet, sier han.Operasjonsleder Audun Eide ved Agder politidistrikt snakket selv med familien som fikk feil dødsbudskap. Eide sier det aldri skulle skjedd. – Vi beklager sterkt det som har skjedd. Det er ikke til å underslå at dette er noe som ikke skal skje. Det er bare veldig leit, sier operasjonslederen. Han var søndag fortsatt preget av hendelsen og samtalen med familien dagen før. – Jeg snakket med dem og har beklaget det. Det er snakk om en kommunikasjonssvikt hos oss. Vi skal nå selvsagt gå gjennom dette og ta lærdom av det. Det er helt klart beklagelig at det er varslet feil slik som dette, sier han.Eide sier han forstår frustrasjonen til familien som ble rammet og håper politiet kan gi dem svar på hva som gikk galt når de har sett gjennom saken. – Jeg kan ikke si så mye mer enn dette nå. Men som sagt, vi er veldig lei oss for dette og kan ikke annet enn å beklage, gjentar han. Politivakta i Arendal bekrefter overfor Agderposten søndag kveld at de etterforsker saken som et biltyveri.
Lørdag morgen troppet presten opp hos Elin og Roy Andersen med beskjed om at den ene sønnen deres var drept i en bilulykke. Det var han ikke.